劉二十八自汝赴左馮塗經洛中相見聯句
作者：裴度
朝代：唐

paragraphs: 不歸丹掖去，銅竹漫云云。
唯喜因過我，須知未賀君。
詩聞安石詠，香見令公熏。
欲首函關路，來披緱嶺雲。
貂蟬公獨步，鴛鷺我同羣。
插羽先飛酒，交鋒便戰文。
鎮嵩知表德，定鼎爲銘勳。
顧鄙容商洛，徵歡候汝墳。
頻年多謔浪，此夕任喧紛。
故態猶應在，行期未要聞。
遊藩榮已久，捧袂惜將分。
詎厭杯行疾，唯愁日向曛。
窮陰初莽蒼，離思漸氤氳。
殘雪午橋岸，斜陽伊水濆。
上謨尊右掖，全略靜東軍。
萬頃徒稱量，滄溟詎有垠。